《奉酬巴陵令》
宋代·沈辽

身世不相若，孤卧南山云。忽枉故人问，乃是巴陵君。

君治最潇洒，洞庭天下闻。高材有馀暇，壮观谁能群。

子贱不弹琴，河阳自工文。大轴写丽句，琼华袭兰薰。

赠我岂无意，我衰何足云。三复不知报，怅望长江濆。

作者简介：沈辽(1032—1085)，字睿达，宋钱塘(今余杭)人。沈遘的弟弟，《梦溪笔谈》作者沈括的同族兄弟。自幼嗜读《左传》、《汉书》，曾巩、苏轼、黄庭坚常与之唱和，王安石、曾布皆习其笔法。本无意于功名，王安石曾有“风流谢安石，潇洒陶渊明”之称。后由三司使吴充举荐，负责监内藏库。